દરેક રાજ્યોમાં દેશના દરેક પક્ષોના નેતાઓનું બીસીસીઆઈ ઉપર વર્ચસ્વ છે. માકન મથામણ કરતા હતા ત્યારે તેમના જ પક્ષના જ્યોતિરાદિત્ય સિંધિયા, રાજીવ શુક્લા જેવા લોકો બીસીસીઆઈમાં હતા. ખાનગી બોડી હોવાના કારણે બીસીસીઆઈ સરકાર પાસે નાણાકીય મદદ નથી માંગતું, પરંતુ બીસીસીઆઈ સરકાર તરફથી મળતા પરોક્ષ લાભોનો કદી ઉલ્લેખ કરતું નથી. જેમ કે તેમના રાજ્યના એકમોએ બનાવેલા સ્ટેડિયમ માટે સરકાર પાસેથી લીઝ પર પાણીના ભાવે જમીન મેળવી છે, સરકાર તેમને ઇન્કમટેક્સ અને મર્યાદા ફીમાં રાહત આપે છે, બધી મેચો દરમિયાન મફતમાં પોલીસ સુરક્ષા પુરી પાડે છે, નેશનલ ટીમોને વિદેશ યાત્રામાં સરકારી સગવડતાઓ મળે છે. સિનિયર ઍડવોકેટ રાહુલ મેહરા અને શાંતનું શર્માએ ૨૦૦૦ની સાલમાં દિલ્હી હાઈકોર્ટમાં પીઆઈએલ દાખલ કરી હતી. જેમાં બીસીસીઆઈને બંધારણની કલમ-૨૨૬(હાઈકોર્ટને કેટલાક મુદ્દે રિટ કરવાનો અધિકાર) હેઠક ન્યાયિક તપાસ હેઠળ લાવવાની માગણી કરી હતી. આરટીઆઈ એક્ટિવિસ્ટોનું માનવું છે કે નજીકના ભવિષ્યમાં તેને લાગુ પાડવાની કોઈ આશા નથી. સરકાર કહેશે કે રિપોર્ટનો અભ્યાસ કરવા અને ચર્ચા-વિચારણા માટે સમય જોઈશે. વાસ્તવમાં તો, લોઢા સમિતિએ આ મુદ્દે અભ્યાસ કર્યો, સુપ્રીમ કોર્ટે પણ અભ્યાસ કર્યો અને કાયદા પંચે પણ અભ્યાસ કર્યો. સરકાર હજુ કેટલો અભ્યાસ કરશે? આરટીઆઈ એક્ટિવિસ્ટ સુભાષચંદ્ર અગ્રવાલે અરજી દાખલ કરી તેની સામે આરટીઆઈમાંથી બચવા માટે બીસીસીઆઈએ જુલાઈ ૨૦૧૩માં મદ્રાસ હાઈકોર્ટમાંથી સ્ટે મેળવી લીધો હતો. જે અત્યારે પણ ચાલુ છે.